El genet que va canviar les apostes pels embolics de Glovo\nSacha Michaud i Oscar Pierre Pere Tordera\nSi poses Glovo a Google no surt ell. Apareix un noi en la vintena, ros i amb un somriure tímid. A la pestanya d’imatges, trobar-lo és encara més difícil: tot són caixes quadrades de color groc lluent i joves en bicicleta. Però sense Sacha Michaud l’aplicació catalana per excel·lència del delivery potser no seria el que és avui en dia. El cofundador de Glovo -sempre en un pla menys exposat a l’escrutini públic que el del seu conseller delegat, Oscar Pierre- va rebre fa pocs dies la desaprovació de les xarxes després que una entrevista del 2018 tornés a circular. “El nostre model té tot el sentit perquè [els riders ] busquen flexibilitat. A més, pagar per comanda és tendència”, deia l’emprenedor al podcast de l’acceleradora d’empreses Itnig. Tot seguit, exposava la possibilitat que un repartidor pogués treballar per a la plataforma a diferents ciutats, en una mena d’Erasmus distòpic versionat per al món laboral.\nEls seus cabells pèl-rojos i la pell poc amiga dels rajos de sol no serien suficients per confirmar que Michaud va néixer a Anglaterra. La seva infància va ser un cúmul d’anades i vingudes entre diferents països del món a causa de la feina del seu pare, canadenc. L’adolescència, però, el va casar amb l’afició que ell pensava que es convertiria en la seva carrera professional. Als 16 anys, Michaud va començar a fer de jockey. Sí, els genets que competeixen a les carreres de cavalls i per als quals la baixa estatura i el pes ploma és un punt a favor. Quan el somni es va esgotar, es va traslladar a Barcelona, on vivia la seva mare, per treballar de programador. Era a finals dels noranta, en ple boomde les dotcom. El frenesí empenyia a crear negocis per explotar totes les opcions de la xarxa i Michaud va fer la seva aportació amb LatinRed, un portal d’internet en castellà que va vendre a la cotitzada americana Starmedia.\nL’èxit d’aquesta venda el va animar a provar sort en el joc online, un sector que en els últims anys ha pressionat les institucions per evitar un setge legislatiu a Espanya. Michaud va ser durant nou anys el director general a la península Ibèrica (i més tard a l’Amèrica Llatina) de Betfair, una casa d’apostes esportives anglesa.\nL’home lobi de Glovo\nLa seva arribada a Glovo segueix aquesta cadena de negocis enfrontats amb la llei. A Betfair el seu cap havia sigut Niall Wass, després director d’expansió internacional d’Uber, amb qui va començar a meditar la idea de crear una apli d’encàrrecs. Poc després li van presentar un noi “que acabava d’arribar dels EUA” amb la mateixa idea, i el matrimoni empresarial amb Pierre va quedar segellat. El català gestionava les converses amb inversors i Michaud concentrava la feina de picar pedra als despatxos per fer que el seu discutit model laboral convencés. Els que el coneixen bé en destaquen el caràcter humil i tranquil, tan discret que no ha volgut aportar més detalls personals per enriquir aquest perfil.\nglovo riders empresariat


Registre de la Jornada Laboral de les persones assalariades - Codi ètic de les Associacions de Barcelona\nRegistre de la Jornada Laboral de les persones assalariades\nEl Tribunal Supremo (TS) estableix una sentencia de 23 de març de 2017 on diu que les organitzacions amb treballadors assalariats no estan obligades a dur un registre de la jornada diària de tota la seva plantilla per comprovar el compliment de la jornada laboral i horaris pactats, i només s'ha de portar un registre d'hores extres realitzades.\nA partir de la publicació del Reial Decret Llei 16/2013, de 20 de desembre i arran de la sentència de l'Audiència Nacional de 4 de desembre de 2015 va entra en vigor que a partir de l'octubre de 2016 totes les organitzacions amb treballadors assalariats, independentment de la seva activitat o mida, l’obligació d’instaurar sistemes per registrar les jornades laborals dels seus treballadors, ja siguin contractats a temps parcial o a temps complet.\nAquest decret obliga a registrar la jornada de tots els treballadors/es i el seu dia a dia de forma individual, ja sigui a través de mitjans mecànics o bé manuals, així com el lliurament d’una còpia del resum mensual de les jornades treballades a aquests.\nA nivell pràctic, aquestes son les condicions del registre que les entitats han que realitzar:\n1.- Registre: La norma no estableix una forma específica per al registre diari de la jornada, per tan s’entén que serà vàlid qualsevol sistema o mitja que permeti registrar de forma objectiva la jornada dels seus treballadors, amb les seves respectives hores d’entrada i sortida. En el cas de no disposar en el seu centre de treball d’un sistema de fitxatge informàtic o electrònic, es considera també vàlid qualsevol altre mètode per gestionar aquest control, com pot ser un document o plantilla on figuri la següent informació:\n2.- El responsable de l’entitat tindrà que conservar aquests registre durant un període mínim de 4 anys.\n3.- Totalització: L’entitat, ha de lliurar junt amb el rebut de sàlari, un resum totalitzant les hores realitzades. La norma admet que la còpia d’aquest resum mensual, s’entregui al treballador tant en un document independent com que s’inclogui en el propi rebut de salaris.\nPel que fa a l’incompliment d’aquesta exigència, la Inspecció de Treball, a part del corresponent requeriment pel seu immediat compliment, pot sancionar a l’entitat. Si l’incompliment es per qüestions formals o documentals es contemplaria una multa d’entre 60 € i 625 €. Si pel contrari es constata un incompliment de la jornada, la multa pot ser d’entre 626 € i 6.250 € en el seu grau màxim. L'existència de sanció o no, i la seva quantia, serà a criteri de l’inspector en base al número de personal contractat per part de l'entitat i dels requeriments efectuats anteriorment. Tot això sense perjudici que, d’aquesta possible actuació es constati la realització d’hores extraordinàries, el que suposaria també la corresponent liquidació de quotes a la seguretat social.\nLa Inspecció de Treball, a través d’aquestes actuacions, pretén evitar el frau en la realització d’hores extraordinàries i procurar la seva correcta vigilància, retribució i cotització.


El nou pla de manteniment del verd per als propers mesos | Andreuenc\nEl nou pla de manteniment del verd per als propers mesos\nSocietatJesús Manzano 05/02/2021\nEl pla d’actuació, que es va desenvolupar durant la tardor, va servir per posar la ciutat al dia després de l’alteració causada per l’emergència sanitària i es va fer de forma paral·lela a les tasques ordinàries de jardineria.\nAquest pla ha permès dissenyar 5 àmbits prioritaris d’actuació que es desenvoluparan del mes de gener fins al mes d’abril introduint més espais a petició de la ciutadania i els districtes.\nPel que fa al retall d’arbusts, es contempla la poda i el manteniment d’aquells espais verds, places o carrers que compten amb grups arbustius com ara rosers, buguenvíl·lea i baladres entre altres.\nQuant a actuacions de millora general dels espais que ho requereixin, es faran desbrossaments de parterres, arranjament de camins, retirada de males herbes, poda i retall, sembra i actuacions de manteniment de prats i gespes o plantació d’arbustos, entre altres.\nA més, es mantenen les actuacions que es van iniciar al pla anterior per reforçar el manteniment d’aquells espais verds que s’han cedit a les escoles per tal que guanyin espai degut a la situació de crisi sanitària actual.\nTambé s’inclou la plantació de nou arbrat en carrers, jardins i places segons planificació i disponibilitat d’exemplars, i la poda que es farà als arbres dels carrers de la ciutat i el nombre d’arbres que passaran la revisió del Pla de Risc que es realitza bianualment per analitzar l’estat de tots els arbres de la ciutat.\nFinalment, es farà la neteja manual d’aquells escocells on no es prevegi desenvolupar la vegetació i, en aquells on es contempli deixar-la créixer, es farà una gestió d’aquesta per assegurar-ne el bon creixement durant la primavera, així com la sembra de plantes per atraure fauna útil.\nManteniment seguint la gestió ecològica\nParcs i Jardins mantindrà els criteris que des de fa anys s’han començat a desplegar a la ciutat com és la gestió ecològica del verd, que s’aplica al conjunt de la ciutat i té per objectiu l’ús sostenible dels recursos i la protecció del patrimoni natural i del medi ambient. Entre altres accions inclou la minimització dels tractaments fitosanitaris amb priorització del control biològic i la prevenció, la poda menys invasiva o els adobs orgànics.\nAlhora es continua avançant en la transformació de certs espais en zones de verd naturalitzat respectant els processos naturals, l’entrada de flora espontània i afavorir la presència de fauna.\nFotografia: imatge genèrica de poda de l’arbrat | Ajuntament de Barcelona\nEtiquetes: arbustosescocellsespais verdsmedi ambientParcs i Jardins\nInformacions pràctiques per votar el 14 de febrer


Una jutgessa manté imputat l’alcalde popular per un presumpte delicte de malversació de cabals públics\nL'exconseller de Sanitat Luis Rosado.\nEl cas de l’alcalde popular d’Oriola que va estar cobrant com a zombi durant anys, que investiga el Jutjat d’Instrucció número 1 d’Oriola, ha obligat a declarar tot un exconseller de Sanitat del Govern autonòmic del PP. Luis Rosado, responsable del departament de Sanitat quan l’alcalde d’Oriola, Emilio Bascuñana, va ser contractat en la direcció territorial de la conselleria a Alacant sense que hi acudira a treballar, ha declarat com a testimoni davant la magistrada que investiga el presumpte delicte de malversació de cabals públics arran d’una denúncia de la Fiscalia.\nL’exconseller ha declarat davant la jutgessa dimecres, segons ha pogut confirmar elDiario.es. Luis Rosado, conseller de Sanitat entre el 2011 i el 2012, ha declinat fer comentaris sobre la seua compareixença com a testimoni, en una conversa telefònica amb aquest diari. El doctor Rosado va tornar al seu lloc en la sanitat pública després d’abandonar l’executiu autonòmic d’Alberto Fabra i actualment forma part de la consultora madrilenya Luzán 5 Health Consulting, especialitzada en el sector.\nBascuñana està citat a declarar com a investigat dijous davant la magistrada. L’alcalde d’Oriola va estar cobrant durant sis anys sense tindre un lloc a què acudir en la direcció territorial de la Conselleria de Sanitat a Alacant, a la qual va estar “adscrit funcionalment” després de deixar la seua consulta en el centre de salut Álvarez de la Riva de la capital de la comarca del Baix Segura.\nUn informe de la Conselleria de Sanitat aportat a la causa indica que l’alcalde d’Oriola, malgrat estar adscrit a la direcció territorial d’Alacant, no hi va acudir a treballar. Bascuñana, tal com va revelar aquest diari, continua sent propietari en l’ombra d’una clínica privada.\nEl testimoni Luis Rosado va ser conseller en el període en què Bascuñana va estar cobrant de la sanitat pública sense acudir a treballar. El conseller de Sanitat següent, el també popular Manuel Llombart, ha confirmat a aquest diari que no ha sigut citat a declarar com a testimoni.\nL’alcalde popular governa gràcies a un pacte amb Ciutadans. Sobre el paper, el pacte de govern amb Ciutadans obligaria a dimitir el primer edil del PP fins que hi haja una sentència ferma. Bascuñana està citat dijous a declarar, com a imputat i acompanyat d’advocat, davant la magistrada que instrueix el cas.\nAssessor zombi amb clínica privada\nEl primer edil d’Oriola ha mantingut la seua participació en la Clínica La Siesta SL mentre va ser assessor zombi i alcalde. Un informe de la Conselleria de Sanitat sobre la vida laboral de l’alcalde d’Oriola, incorporat a la instrucció de la causa, constata que no va acudir al lloc de treball a què estava adscrit durant els anys 2007 a 2014.\nMalgrat que Bascuñana tenia una adscripció funcional a la direcció territorial de Sanitat a Alacant des de l’1 de novembre de 2007 fins a l’abril del 2013, quan va passar a coordinar el centre de salut d’Almoradí fins al gener del 2014, no consta cap registre informàtic de la seua faena.\n“No s’ha trobat cap document descriptiu de les funcions pretesament encomanades, ni l’objecte, ni el contingut, ni la missió del treball. No hi ha constància entre els funcionaris consultats que el doctor Bascuñana fera acte de presència física en la Direcció Territorial d’Alacant, ni tenen constància del seu pas per aquesta. Tampoc consta que tinguera despatx en la Direcció Territorial”, va assegurar l’actual consellera de Sanitat, Ana Barceló, en les Corts Valencianes.


Reunió tècnica amb ERC a Plaça Sant Jaume – Salvem el Turó\nReunió tècnica amb ERC a Plaça Sant Jaume\nEl primer partit polític que s’ha interesat per el nostre problema desde la “Casa Gran”, a Plaça Sant Jaume, va ser Esquerra Republicana de Catalunya (ERC) convocant al grup d’arquitectes que ens assesoren. L’Associació d’Afectats agraeix aquesta circumstància i espera que la resta de partits facin el mateix prou aviat.\nAixí doncs, el passat dijous dia 19 de maig, al migdia, vam anar a les oficines del Grup Municipal d’ERC, a l’edifici Nou, entrada per la Plaça de Sant Miquel, a tocar de Sant Jaume.\nEra una reunió tècnica, així que van assistir només dos representants de l’Associació d’Afectats, per acompanyar a la representant de l’equip d’arquitectes que assessora a Salvem el Turó. Per part dels republicans ens van rebre dos vells coneguts: la Marta Alonso, consellera de Sants-Montjuïc i en Josep Maria Boronat, tècnic d’urbanisme del Grup Municipal d’ERC.\nEn la reunió vam posar el comú els diferents camins que estem recorrent en aquest procés i vam contrastar les diferents estratègies que podem seguir. Agraïm la bona predisposició i les ganes d’ajudar-nos. Ens tornarem a trobar en aquest camí que tot just ha començat.\nTambé vam aprofitar la ocasió per saludar a Jordi Fexas (portaveu d’ERC a Sants-Montjuïc) i a dos dels Regidors/res a l’Ajuntament: Jordi Corones i Montserrat Benedí. Tots tres ens van saludar amb molta amabilitat i demostrant conèixer la nostra problemàtica, cosa que els valorem. Vam emplaçar-los a visitar-nos al Turó, la qual cosa van acceptar. Es van comprometre en buscar una data per fer aquesta visita, a la que esperem que també acudeixi el cap de llista Alfred Bosch.\nPer part de l’Associació, restem a l’espera de trobar una data en les setmanes següents per tal de poder fer aquesta nova trobada. Fins aleshores, seguim treballant, fins que #SalvemElTuró.\nAutor salvemelturoPublicado el 22 mayo, 2016 22 mayo, 2016 Categorías Activitats Associació\nAnterior Entrada anterior: Trobada amb José Antonio Calleja, del Grup del PP del Districte\nSiguiente Entrada siguiente: Fem un pas més! Iniciem la Ronda de Contactes 2.0


FANAUTIC - Nàutica Mataró – Inicia't Badalona Fira Nàutica\nFANAUTIC – Nàutica Mataró\nPort de Mataró, local 428301 Mataró (Barcelona)\nBENVINGUT A BORD\nSOM UNA EMPRESA DE SERVEIS NÀUTICS, CUIDEM ALS NOSTRES SOCIS NAVEGANTS I LES EMBARCACIONS DELS NOSTRES CLIENTS\nÉs el futur de la navegació i la manera més intel·ligent de navegar durant tot l’any, sense preocupacions ni obligacions, sentint que el vaixell és totalment TEU.\nEl Club de Navegació posa a la teva disposició una magnífica flota de vaixells a vela i de motor, perquè puguis escollir el vaixell que més et convingui. Mitjançant una còmoda subscripció mensual, disposaràs de l’embarcació que hagis escollit com si fos teva, SENSE TENIR DE PREOCUPAR DE RES.\nNosaltres ens encarreguem de l’amarratge, de l’assegurança, del manteniment i de la teva formació al vaixell, perquè sempre naveguis amb la màxima seguretat. Els nostres socis del club de navegació formen part d’una divertida comunitat de navegants. Per això, en la temporada més baixa, els organitzem activitats que els permetran conèixer-se, aprendre noves tècniques, realitzar cursos de perfeccionament o simplement gaudir d’un tast de vins en un dels nostres vaixells.\nLa nostra flota » | Gestiona les teves reserves i feliç dia de navegació »


121dB : “No esperem arribar a grans masses” - Nonada.es\n“No esperem arribar a grans masses”\nBEATRIZ PASCUAL | 23/01/2013\n‘Lesotho’ és el nom d’un país enclavat dins d’un altre, Sud-africa. I ara també és el nom del nou disc del grup 121dB. Tres anys després d’ ‘Assaig/Error’ Ramon, Albert i Víctor es mantenen ferms en l’escena musical valenciana. Raó de més per presentar el seu treball al caliu de…\n‘Lesotho’ és el nom d’un país enclavat dins d’un altre, Sud-africa. I ara també és el nom del nou disc del grup 121dB. Tres anys després d’ ‘Assaig/Error’ Ramon, Albert i Víctor es mantenen ferms en l’escena musical valenciana. Raó de més per presentar el seu treball al caliu de l’Octubre Centre de Cultura Contemporània de València el 26 de gener a les 18.30 hores, junt amb un dels seus referents musicals: Sant Gatxo.\nPer editar Lesotho han dut a terme un procés de finançament col·lectiu que han superat amb nota. Dels 2.500 euros que necessitaven per a presentar l’EP han acoseguit més de 2.700, dels quals destinaran 1.500 euros per a la pròpia edició física dels CD i 200 vinils d’edició limitada i els restants 1.000 euros s’utilitzaran per al material gràfic al voltant de ‘Lesotho’.\nLESOTHO by 121dB\nGuitarres distorsionades però càlides, ritmes acollidors alhora que contundents. Un rock que no perd de vista els arrels punk per endinsar-se en melodies pop. 121 dB continuen oferint lletres íntimes, poblades de desencant, però amb un reflex de llum que acaba inundant els talls que presenten. La banda valenciana s’ha decidit en aquesta ocasió per l’EP (Extended Play), un format d’enregistrament que arreplega quatre cançons farcides d’actualitat, escepticisme, emocions i cert optimisme.\n‘Lesotho’ és el nom d’un país enclavat dins d’un altre, Sud-africa. I ara també és el nom del nou disc del grup 121db. Foto: 121dB\nEn què es diferencia ‘Lesotho’ de la resta de treballs?\n‘Lesotho són’ cinc cèntims de 121dB. Resumix un poc tot el que hem fet fins ara i intenta ser una bona mostra d’allò que som al 2013. ‘Lesotho’ és també una espècie de metàfora del que ens agrada trobar-nos dia a dia, és a dir, amb la gent, llocs…\nS’heu llençat amb el crowdfunding, i si no haguéreu aconseguit el recolzament dels fans?\nCom ‘Lesotho’ va dels nostres amics i la bona gent que ens rodeja. Volíem fer-los part del projecte. Sempre pensàrem que el recolzament anava a ser suficient.\nCom serà la presentació del disc?\nSerà el 26 de gener al hall de l’Octubre Centre de cultura Contemporània de València. Tocarem amb Sant Gatxo que presentarà el seu nou disc ‘Llum’; a les 18:30 hores. Volíem tocar en un lloc agradable fora del circuit viciat de sales i, a més, per la vesprada, per reivindicar l’oci a hores raonables. Els mecenes podran aconseguir les seues recompenses i ens trobarem tots en un ambient distés.\nCartell presentació nou disc 121dB. Foto: 121dB\nEn ‘Nostàlgia de futur’ canteu que «no hi ha murs, ni portes, ni entrebancs»; «ganes i treball». Pot ser no saber què ens portarà el futur en siga una de les grans preocupacions generalitzades, i alhora un revulsiu?\nEns agrada que cadascú faça la seua pròpia interpretació, però sí podem dir que ‘Nostàlgia de futur’ és una cançó molt optimista. I també un homenatge a Renau.\nHan sorgit grups nous que estan tenint èxit com Tardor, Misostingut, Arthur Caravan, Senior… A banda dels ja consolidats com San Gatxo. Què opineu del nou context?\nEstà de cine. Sant Gatxo ens va obrir el camí i ens agradaria pensar que nosaltres hem deixat alguna cosa per als que han vingut després. Els discos que més hem sentit este any van eixir ja fa uns quants. Però també ens mola molt el que han tret Tardor, ‘Revolució de l’estat latent’\nEn quin moment es troba 121dB?\n2013. Nou EP ‘Lesotho’. Encara hi ha crisi però estem a València i seguim fent rock alternatiu. Això si, estem en un moment molt més tranquil que quan traguérem el primer disc. No esperem arribar a grans masses, volem seguir fent cançons i trobar-nos als amics que hem fet durant el camí; i amb els nous que fem.\n#121dB #concert #crowdfunding #lanoactualidad #Lesotho #micromecenatge #música en valencià #nonada #Octubre Centre de Cultura Contemporània #Sant Gatxo #Valencia #Verkami\nHistòrics de la música units per Ca Revolta\nLa primavera valenciana s’avança


El restaurant 'Arrels' de la cuinera Vicky Sevilla guanya la primera Estrella Michelin per Sagunt\nInicio Valencia El Camp de Morvedre El restaurant ‘Arrels’ de la cuinera Vicky Sevilla guanya la primera Estrella...\nImatge del moment en el que Vicky Sevilla recull el guardó de l'Estrella Michelin.\nEl restaurant es trob en la pujada al castell de Sagunt, a les antigues quadres del Palau dels Ducs de Gaeta del segle XVI\nSagunt ja compta amb un restaurant amb Estrella Michelin. Es tracta de l’establiment ‘Arrels’ dirigit per la cuinera Vicky Sevilla, que ha obtingut per primera vegada aquesta distinció i alhora es converteix en la restauradora més jove d’Espanya en rebre-la amb 29 anys.\nAquest reconeixement es va anunciar aquest dimecres per la nit en la gala celebrada al Palau de les Arts de València, i corona així la trajectòria de Sevilla. La cuinera, de Quart de les Valls, ja va ser triada en 2018 Jove Promesa de la Comunitat Valenciana i, en 2019, nominada al Premi Cuiner Revelació de Madrid Fusió\nEl restaurant se situa al centre històric de Sagunt, en la pujada al Castell, a les antigues quadres del Palau dels Ducs de Gaeta, unapalau medieval del segle XVI, i en la qual encara es conserven dos arcs gòtics, un mossàrab i un romànic.\nArtículo anteriorAielo de Malferit i Alzira prendran el relleu com a capitals culturals en un acte en Les Arts el 16 de desembre\nArtículo siguienteViaje al pasado con ‘Els Trotamons i la màquina del temps’ en Sala L’ Horta


Front comú del Segrià per exigir un pla de recuperació econòmica urgent | Lleida.com\nEls alcaldes i alcaldesses del Segrià han reclamat aquest dimecres en un Consell de les Alcaldies extraordinari i telemàtic ajuda de les administracions per a un pla de recuperació global i urgent per a la comarca. Els representants dels ajuntaments han reivindicat ajudes econòmiques per fer front a les pèrdues d'establiments i empreses i a les despeses extres dels ajuntaments, així com actuacions de promoció per revertir la mala imatge i l'estigma que s'ha creat a la comarca arrel dels diversos confinaments pels rebrots de Covid-19.\nEn aquest sentit, el president del Consell Comarcal del Segrià, David Masot, ha demanat als alcaldes i alcaldesses "fer pinya perquè s'escolti el territori" i els ha agraït la feina feta i el sobreesforç per contenir la pandèmia. De fet, s'ha informat que des de l'àrea de Promoció Econòmica i Turisme del Consell s'està treballant per reactivar l'activitat socioeconòmica i cultural i enfortir l'autoestima de la comarca, però que cal ajuda de totes les administracions. Així, ha agraït al Govern l'habilitació de 6,5 milions d'euros per als municipis del Segrià.\nMasot també ha explicat que diàriament s'han fet arribar les demandes d'alcaldes i alcaldesses al Procicat, on estan representades totes les administracions, com la demanda de més dades sobre l'evolució de la pandèmia i dels brots epidemiològics i més patrulles dels Mossos d'Esquadra als municipis del Segrià per fer complir el confinament, especialment en els que pateixen unes mesures de restricció més estricte.\nCal recordar que, malgrat que el cap de setmana es va aixecar el confinament perimetral del Segrià, la comarca es troba dividida en tres situacions diferents, segons les mesures adoptades pel Govern: la majoria dels municipis tenen aplicades mesures especials en matèria de salut pública des del passat 18 de juliol; Lleida i sis municipis del Baix Segre (Alcarràs, Aitona, La Granja d'Escarp, Soses, Seròs i Torres de Segre) continuen amb restriccions més dures que inclouen prohibicions en la mobilitat; i cinc municipis (Massalcoreig, Gimenells, Sarroca de Lleida, Artesa de Lleida i Benavent de Segrià) no tenen aplicada cap mesura.\nD'altra banda, el vicepresident i cap de l'àrea de Serveis Socials, Toni Bosch, ha recordat que el Consell Comarcal ha intensificat les actuacions en l'atenció als veïns i veïnes de la comarca i que, després de gestionar uns dies l'Hotel Nastasi com a allotjament per al confinament de les persones treballadores de la campanya de la fruita o sense sostre amb Covid-19 lleu, ara s'encarrega del funcionament del pavelló de Torres de Segre.\nA més, ha presentat la memòria de l'àrea de Serveis Socials del mes de juny i la meitat del juliol, en què s'han fet 4.903 actuacions: 1.821 actuacions presencials d’atenció i d’urgència i 3.082 actuacions telemàtiques. També s'han realitzat 926 coordinacions amb altres serveis. Per sectors d’intervenció, destaquen 1.970 actuacions en famílies en situació de vulnerabilitat, 1.240 vinculades a l'atenció de la gent gran, 595 en infants en situació de risc social i 112 en persones immigrades.\nA més, en els municipis del Baix Segrià que es troben en una situació de confinament s’ha establert un circuit d’intervenció d’urgència per coordinar els serveis socials, l’àrea d’immigració del Consell i els serveis sanitaris amb l'objectiu d'oferir suport als ajuntaments i facilitar el compliment de les mesures adaptades per Sanitat, tant en la tramitació d’ajuts d’urgència d’alimentació, com de servei de compra i lliurament d’alimentació o els serveis d’ajuda a domicili.\n⏯ Nou equipament al Segrià per acollir persones amb covid-19


Natàlia i Pau, junts fem triatló!: C. Catalunya de triatló d'hivern, Tuixent.\nC. Catalunya de triatló d'hivern, Tuixent.\nAvui, tot i estar mig lesionat del peu (encara arrastro molesties des de la mitja marató de bcn on em vaig lesionar els peroneos laterals) he participat al triatló de Tuixent.\nLa prova s'ha realitzat sota un dia esplendit, en unes condicions de la neu óptimes per la realització de la prova.\nEl tram d'esquí ha sigut bastant dur, amb una pujada que mai s'acabava i en canvi es baixava en un 3 i no res. Han sigut 2 voltes. He arribat a boxes el 32 i ha sigut en bici on he remontat algunes posicions, marcant el 12 millor parcial.\nAl tram de correr gran error! He corregut amb claus d'atletisme, cosa que ha anat bé ja que eren lleugers i s'agafaven molt, però no tant bé per la lesió, ja que notava a cada xafa el contacte de la sola dira dels claus amb els peroneos.\nAl final he acabat el 22 a la general, 2ns per equips junt a Xavier Cadena i Gerard Antón i 1er Junior.\nPublicat per Pau Marzà a 7:23 a. m.


29 d'octubre, Dia Mundial contra l'Ictus. La millora en l'atenció a l'ictus ha evitat un 7,1% de defuncions en set anys - Notícies - CSAP\n29 d'octubre, Dia Mundial contra l'Ictus. La millora en l'atenció a l'ictus ha evitat un 7,1% de defuncions en set anys\nLa millora en l'atenció a l'ictus ha evitat un 7,1% de defuncions en set anys\nCatalunya disposa del Codi ictus, que organitza l’atenció a partir de la xarxa d’hospitals comarcals, de 14 hospitals de referència i del Sistema d’Emergències Mèdiques, i agilitza el temps que passa entre l’inici de l’ictus i el tractament\nEl proper dimarts, 29 d’octubre, se celebra el Dia Mundial contra l’Ictus. La celebració, impulsada per l’Organització Mundial de l’Ictus (OMI), té com a objectiu sensibilitzar la població en la prevenció i el tractament d’aquesta malaltia, que cada any causa la mort de 5,7 milions de persones al món, segons dades de l’Organització Mundial de la Salut.\nL’ictus és una malaltia aguda ocasionada per una alteració de la circulació de la sang al cervell. Esdevé la primera causa de mort entre les dones catalanes i la tercera entre els homes, i és la primera causa de discapacitat mèdica en adults. Per tant, és una malaltia que té un impacte social molt gran.\nAlguns factors, com la hipertensió, el colesterol, el sedentarisme, el tabac i l’alcohol, augmenten el risc de patir un ictus. La debilitat a una banda del cos, la pèrdua de visió o la pèrdua o dificultat de la parla són alguns dels símptomes d’aquesta malaltia, que acostumen a aparèixer de forma sobtada. A la persona que presenta aquests símptomes cal demanar-li que faci tres accions: somriure, aixecar els dos braços i parlar. Si no en pot fer alguna, cal avisar els serveis d’emergències trucant al 112.\nA Catalunya es produeixen més de 13.000 ingressos per ictus a l’any, una alteració brusca de la circulació de la sang al cervell, que en el 85% dels casos es deu a una oclusió o tamponament arterial i en el 15% restant poden ser hemorràgies. La celeritat en l’actuació és vital per a la supervivència i la qualitat de vida dels afectats, per la qual cosa, l’any 2006, el Pla director de la malaltia vascular cerebral va organitzar la cobertura de tot el territori amb un sistema de Codi ictus.\nEls beneficis de l’organització de l’atenció sanitària a les persones amb ictus són fefaents. La disminució global de defuncions deguda a les millores en l’atenció a l’ictus entre 2005 i 2012 és d’un 7,1%, que equival a 1.219 persones en set anys, de les quals el 44,55% tenen menys de 75 anys i el 43,5%, entre 75 i 84 anys. A partir d’aquests resultats, i aplicant un valor per any de vida guanyat, el benefici en termes econòmics de les actuacions en la fase aguda de la malaltia en el mateix període és de 520.384.410,28 €, per la qual cosa, atès que la millora de l’atenció s’ha basat en gran part en mesures organitzatives, els beneficis estimats superen els costos.\nCodi ictus, l’atenció urgent necessària en la fase aguda\nEl Pla director de la malaltia vascular cerebral del Departament de Salut ha implementat una xarxa d’atenció aguda per als pacients amb ictus a Catalunya, amb el Codi ictus com a sistema d’emergència que activa una xarxa de dispositius assistencials adreçats a donar una atenció immediata i adequada als pacients amb sospita d’ictus. Aquesta xarxa està formada per hospitals comarcals, 14 hospitals de referència-CRI, cinc dels quals també anomenats terciaris o altament especialitzats (CTI), i el Sistema d’Emergències Mèdiques (SEM), ordenats en 10 àmbits o zones geogràfiques. Quan una persona pateix un ictus pot trucar al 112 o al 061 CatSalut Respon, adreçar-se a un CAP o bé al servei d’urgències d’un hospital. En tots els casos, el Codi ictus garanteix que el pacient sigui avaluat per un professional expert.\nEl nombre d’activació del Codi ictus ha anat augmentant gradualment fins a ser el 44% del total d’ingressos per ictus l’any 2012, mentre la realització d’auditories biennals en tots els hospitals de Catalunya demostra una millora progressiva dels indicadors de qualitat de l’atenció hospitalària als malalts amb ictus, que evita la mort però també la discapacitat residual, que afecta un 40% dels supervivents.\nBalanç del servei Teleictus 2.0\nEl mes de març d’enguany, i fent un pas més en la millora de l’atenció a l’ictus, 10 hospitals comarcals van ser equipats amb el sistema Teleictus 2.0, que permet l’avaluació a distància del pacient per un neuròleg especialitzat en malaltia cerebrovascular, la qual cosa facilita iniciar de manera ràpida el tractament i, en alguns casos, evita el desplaçament del pacient.\nDes de la posada en funcionament del sistema Teleictus, i fins al mes d’octubre, s’han avaluat un total de 305 pacients sobre una població de referència del conjunt d’hospitals comarcals amb teleictus de 1.233.828 persones. Del total de pacients avaluats, 269 ho van ser per videoconferència, 115 (43%) dels quals van necessitar el trasllat a un CRI (11%) o a un CTI (89%) i 154 (57%) no van requerir desplaçament i, per tant, representen trasllats estalviats. En el cas dels 36 pacients restants, no va ser necessària la videoconferència per a una avaluació correcta.\nPer a més informació al Canal Salut i Observatori de Salut.\nÚltima modificació: 28/10/2013


Ara que encara tinc forces, "bloc" de notes d'en Jordi Chueca: de juliol 2017\nFa uns quants anys, 40 llargs, que vaig anar per primera vegada a la Patum de Berga, els darrers vint hi he faltat poques vegades, una tarda, una nit, tots els dies....... He fet fotos de gairebé tot i me'n faltaven unes, les de la visió zenital.\nGràcies a uns amics, enguany vaig poder fer fotos des d'un balcó, la veritat és que en un primer moment et sorprèn la imatge, però quan portes quatre hores al final dels tirabols penses que com a terra no hi ha millor lloc per a gaudir d'una Patum.\nM'agradaria tornar altra cop a un balcó potser amb més espai per a poder fer captures en pose B i copsar molt millor el moviment que a pols mai agafes prou bé, però quatre hores dalt d'un balcó són moltes hores.\nVeurem si algun dia repeteixo, si puc i si em deixen...... ;-)\nPublicat per Jordi Chueca a 19:25 Cap comentari:\nEtiquetes de comentaris: Berga, Catalonia, Catalunya, gegants, guita, guites, nans, Patum, plens, salts, Tirabol, turcs. cavallets, Unesco\nLA PATUM DE BERGA Fa uns quants anys, 40 llargs, ...


Pla d'estudis i titulació - Màster Universitari en Polítiques Públiques i Socials - UPF Barcelona\nEl Màster Universitari en Polítiques Públiques i Socials combina els elements teòrics i pràctics de la formació per a analitzar els continguts següents.\nMòduls de docència: Coneixements teòrics bàsics\nEstructura social: àmbit estatal i autonòmic.\nEstructura política: àmbit estatal i autonòmic.\nEstructura econòmica: àmbit estatal i autonòmic.\nPolítiques públiques i socials als països de l'OCDE.\nDisseny i programació de polítiques públiques i socials.\nAvaluació de polítiques públiques i socials.\nTècniques estadístiques per a polítiques públiques i socials.\nSistemes d'informació nacional i internacional.\nAnàlisi i definició de necessitat i vulnerabilitat.\nTècniques qualitatives d'anàlisi i avaluació de polítiques públiques i socials.\nFonts d'informació estadística.\nFinances públiques: pressupostos públics, contractació pública i comptabilitat.\nDret i sociologia jurídica.\nPolítiques de seguretat social\nPensions i altres transferències socials.\nPensions de viduïtat i incapacitat.\nSeguretat social a Espanya, Europa i Amèrica Llatina.\nImpacte social de les polítiques econòmiques i polítiques d'ocupació.\nCanvis en la producció mundial i el seu impacte en les polítiques d'ocupació.\nPolítiques de treball: evolució, salari directe, indirecte i salari social.\nAnàlisi de les polítiques actives d'ocupació.\nCohesió social i competitivitat a la UE.\nComportament dels mercats laborals.\nAnàlisi del mercat de treball des del punt de vista jurídic i legal.\nPolítiques d'ambient i espai social\nQualitat del lloc de treball, desocupació, benestar social i salut laboral.\nMedi ambient: la relació entre l'espai físic i el social.\nCiutat i qualitat de vida.\nGlobalització econòmica i el seu impacte a les ciutats.\nPolítiques de sanitat i salut pública\nPolítiques sanitàries: les reformes sanitàries a Espanya.\nPolítiques sanitàries: les reformes sanitàries als països de l'OCDE.\nPolítiques de salut pública a Espanya.\nPolítiques de salut pública a Europa.\nPolítiques de salut pública als països de l'OCDE.\nAtenció primària de la salut.\nPolítiques educatives a Espanya i a Europa.\nEducació primària, secundària i universitària.\nTeories del capital humà.\nPolítiques de promoció de la dona i serveis a les famílies\nDimensions econòmiques, socials i polítiques de la discriminació de la dona.\nPolítiques correctives de la discriminació de la dona: anàlisi comparativa.\nPolítiques d'ajuda a les famílies.\nPolítiques d'atenció a la gent gran i a la dependència\nServeis socials per a la tercera edat i dependència.\nServeis sanitaris per a la tercera edat i dependència.\nQualitat de vida a la tercera edat.\nPolítiques preventives de l'exclusió social\nPobresa i marginació.\nPolítiques de correcció de les desigualtats socials: anàlisi comparativa internacional.\nPolítiques de serveis socials i comunitaris\nVoluntariat i organitzacions no lucratives en el benestar social.\nPolítiques europees de serveis socials i comunitaris.\nL'impacte social de les polítiques econòmiques\nIntegració europea i dimensió social.\nPolítiques macroeconòmiques i el seu impacte social.\nL'ordre de cobertura d'aquestes àrees temàtiques no és seqüencial i es presentaran en diferents assignatures.\nPràctiques Acadèmiques Externes (10 ECTS)\nEl màster afavoreix la participació activa de l'estudiant en la seva formació. És per això que inclou un període de pràctiques acadèmiques externes obligatori en un organisme de l'Administració pública (de l'àmbit local, autonòmic o estatal), en una institució privada o en una organització no governamental sota la direcció i amb el seguiment d'un tutor responsable del centre receptor i del coordinador del màster.\nEls participants que hagin fet exercicis pràctics anteriorment podran desenvolupar alternativament un treball teòric sota la supervisió d'un tutor per a la seva convalidació.\nTreball Final de Màster (8ECTS) Una vegada finalitzats els components de docència i de pràctiques acadèmiques externes serà obligatòria l'elaboració d'un Treball Final de Màster que consistirà en l'anàlisi d'una problemàtica social concreta, que escollirà l'alumne, i les propostes per solucionar-la.\nSeminaris de formació complementària (no obligatoris) Durant el curs acadèmic, s'oferiran seminaris de formació complementària en les diferents dimensions de les polítiques públiques i de l'estat del benestar, amb la finalitat de complementar la formació obligatòria. Aquests cursos seran de curta durada, de 3 a 9 hores, d'assistència voluntària i no avaluables.\nPer accedir al pla d'estudis complet, fes clic aquí (informació en castellà).\nEls alumnes que siguin aptes reben:\nUn títol de Màster Universitari en Polítiques Públiques i Socials, expedit per la Universitat Pompeu Fabra.\nUn certificat expedit conjuntament per les dues institucions col·laboradores: la Johns Hopkins University i la UPF Barcelona School of Management.\nTítol màsters universitaris: cal abonar la quantitat estipulada al DOGC (Diari Oficial de la Generalitat de Catalunya) en concepte de drets d'expedició del títol. Aquesta taxa varia anualment. S'aplicarà la taxa vigent en el moment de sol·licitar el títol.


Convocatòria Ple Ordinari. 16 de gener de 2017\nEs convoca el Ple en sessió ordinària pel proper dilluns16 de gener de 2017, a les 7 del vespre al saló de sessions de la Casa Consistorial.\n12/01/2017 - 19:45\nMobilitat a Cantonigròs - Resum de la xerrada informativa 2/12/16\nAmb motiu de l'encàrrec de l'Ajuntament de l'Esquirol al Departament d'Equipaments i Espais Públics de la Diputació de Barcelona, de l'elaboració d'un estudi de la mobilitat del poble de Cantonigròs, el passat dia 3 de desembre el consistori va convocar a tots els veïns de Cantonigròs a una primera xerrada informativa i d'intercanvi d'opinions.\n12/01/2017 - 10:08\nAFECTACIÓ DE MOBILITAT AL PASSEIG DEL PADRÓ\nObres de subministrament de fibra òpica a l’Escola El Cabrerès\n29/12/2016 - 11:50\nAvui s'obre el Parc de Nadal a Cantonigròs\nCom ja avançàvem fa uns dies, avui s'obra el Parc de Nadal del Collsacabra a Cantonigròs. Un espai on hi trobareu activitats variables com llits elàstics, inflables, escalada, tallers de plàstica, escalada de caixes... i més activitats lúdiques.\nOrganitza l'Ajuntament de l'Esquirol\n28/12/2016 - 11:42\n"l'Equirol de Festa" ingressa 983,41€ a La Marató de TV3\nAvui l'entitat l'Esquirol de Festa ha ingressat a La Marató de TV3 983,41€ recaptats en els concerts i sopar que l'entitat va organitzar el 17 de desembre.\n27/12/2016 - 12:15\nPostals de Nadal solidàries fetes amb material reciclat\nLa gent gran de l’Esquirol i Cantonigròs crea postals de Nadal per a promoure l’esperit de solidaritat i retrobament d’aquestes dates nadalenques. En el cas de l’Esquirol, les postals, fetes amb retalls de revistes velles, s’han lliurat en mà a tots els residents del Casal de la Santa Creu. En el cas de Cantonigròs, les postals s’han fet amb retalls de roba i cartolina i s’han repartit a totes les cases del municipi.\nAquesta ha estat una proposta més de les activitats que es realitzen dins l’Espai Activa’t, un punt de trobada que promou l’envelliment actiu.\n22/12/2016 - 14:05\nDisplaying 451 - 460 (of 618 posts)


Com les Smart Cities poden ajudar al Brasil? - Cambra Comerç Brasil - CatalunyaCambra Comerç Brasil – Catalunya\nCom les Smart Cities poden ajudar al Brasil?\npor Cambra Comerç Brasil Catalunya / 12 novembre 2018 / Sense comentaris\nAquesta va ser, en essència, la principal pregunta que em va fer l’any passat, en entrevistes prèvies al Smart City Expo World Congress. “Les crisis representen oportunitats”, jo responia, “el desenvolupament de ciutats intel·ligents serà fonamental en la recuperació del país“. Des de llavors l’economia segueix incerta, però el resultat electoral indica una tendència que agrada a sectors encara predominants en el mercat.\nSense ignorar que actualment aquests sectors tenen un paper crucial – com alimentar la meitat de la població global que viu en grans ciutats sense una agricultura a gran escala? Com garantir la mobilitat en metròpolis viciades als combustibles fòssils i amb sistemes de transport públic deficients? Com fomentar el finançament d’iniciatives ètiques si el sistema bancari vigent garanteix rècords de benefici a través de mercats secundaris i especulació? -, hem de veure més enllà de la immediatesa dels índexs: una eventual recuperació de l’economia brasilera amb la base de la banal explotació de commodities seria insuficient i insostenible. I quin és el paper de les ciutats intel·ligents en tot això?\nLes ciutats intel·ligents, smart cities, són aquelles que implementen solucions per millorar la qualitat de vida dels seus ciutadans. Smart és tenir l’exemple dels Països Baixos, que a través de les inversions en R+D i noves tècniques va exportar l’any passat més productes agroalimentaris que Espanya, Itàlia i Portugal junts – comptant amb menys del 5% de la superfície dels tres països junts. És conèixer l’experiència de la ciutat de Cascais, que en comptes d’estimular l’ús i propietat de vehicles privats, desenvolupa projectes de mobilitat com a servei, en què els usuaris paguen pels seus desplaçaments en la mesura que els realitzen, de forma integrada. És apostar per un sistema de microcrèdits per a emprenedors que normalment no serien susceptibles de rebre un préstec d’un banc tradicional; i és que no tots estem al capdavant d’un banc i tampoc hem guanyat un premi Nobel de la Pau, com Muhammad Yunus, però el que és realment imprescindible és tenir una visió àmplia sobre la sostenibilitat dels negocis i les oportunitats que se’n deriven.\nLes ciutats, amb el suport de la tecnologia i la innovació urbana, seran les protagonistes davant els principals reptes del segle XXI: el canvi climàtic, la descarbonització de l’economia, les infraestructures ineficients, el creixement de la població mundial i el desenvolupament econòmic basat en models més sostenibles – com l’economia circular i col·laborativa -, entre d’altres.\nHi ha múltiples xarxes de ciutats, el moviment municipalista va cobrant força a nivell internacional i Brasil està immers en aquest context. Cal reforçar aquestes xarxes per afrontar els grans reptes actuals que, molt sovint, no compten amb el suport del govern estatal. En aquest sentit, posar el focus en el ciutadà com a centre en la presa de decisions governamentals és un tema imperatiu. Les consultes públiques, com a aval del procés decisori, són el punt de partida per integrar el concepte smart en la formulació de les polítiques públiques brasileres. Seria una forma d’evitar que l’adopció de noves tecnologies sigui un fi en si mateix, evitar que el suposat “pont per al futur” es converteixi en un pont per a cap lloc.\nL’ONU estima que, el 2050, el 68% de la població mundial viurà en ciutats. Actualment, al Brasil aquest percentatge és de més del 80%. Tot i ser un país altament urbanitzat, hi ha molts municipis al Brasil que no tenen serveis bàsics. Un terç de les famílies no disposen d’un sistema de clavegueram d’aigües residuals, per exemple. El procés d’investigació dels casos de corrupció de grans empreses, relacionades amb el sector d’infraestructures, obre un camí per a empreses mitjanes, tant brasileres com estrangeres. El país necessita que aquestes noves oportunitats de negoci estiguin associades a una finalitat pública, i les empreses poden reafirmar el seu compromís amb les bones pràctiques de governança.\nCities To Live In és el lema de la vuitena edició de l’Smart City Expo World Congress, que se celebrarà en els pròxims dies 13 a 15 de novembre, al recinte de Gran Via, de Fira Barcelona. Diverses ciutats brasileres tindran l’oportunitat de conèixer de primera mà les experiències d’altres ciutats de la resta del món, al costat de 840 expositors i més de 400 ponents experts en temes com la planificació urbana, energies renovables, resiliència, inclusió social, el futur de la connectivitat, economia circular, entre d’altres. En definitiva, un punt de trobada amb l’objectiu comú que les ciutats intel·ligents es converteixin en llocs més habitables.


Exposició de lliure accés firmada per Jean Claude Farhi. La col·lecció reunix once peces de ferro en tons ocres en les que s'admira la constant geomètrica, característica més destacada de l'artista parisenc. Fins al 19 de febrer de 2012\nLes escultures exposades en l'Umbracle són nou peces de ferro en tons ocres i una peça de tallen recobert en negre. A més, en el carrer Menor del Museu també s'exposa una de les obres. Estàn realitzades entre 1998 i 2011.\nLa mostra està dedicada a aquells aspectes que han resultat especialment significatius a l'artista des d'un plantejament íntim i personal junt amb qüestions actuals. Destaca l'escultura que evoca el començament de l'exposició “Lady is a Tramp” (imatge 1).\nEls últims anys de l'obra de Farhi s'ha caracteritzat pel gradual abandó del color a favor de l'acer. La geometria, sempre present en la seua obra, adopta per mitjà de grans formats,una especial significació: domina l'espai per mitjà de la interposició de símbols primitius dotats d'un sentit personal, davall la senzilla aparença de l'acer tallen sotmés en nombroses ocasions al tractament de l'àcid.\nCATÀLEG JEAN CLAUDE FARHI


Gemma Lladonosa, bronze a l’estatal - Balaguer Televisió\nGemma Lladonosa, bronze a l’estatal\n24, febrer, 2015\nGemma Lladonosa amb l’entrenadora Loredana Dorca (autor: CTT Balaguer)\nAquest cap de setmana ha tingut lloc el Torneo Estatal de Tenis de Mesa a Valladolid, amb la participació dels millors jugadors de cada categoria d’edat de tot l’estat espanyol. El CTT Balaguer hi ha pres part amb dues jugadores alevines, Gemma Lladonosa i Vinyet Solans, acompanyades de l’entrenadora del club, Loredana Dorca.\nEl resultat més destacat ha estat el de Lladonosa que s’ha fet amb el bronze, després de guanyar els 5 partits del seu grup amb clars resultatsde 3-0 i 3-1. Un cop al quadre final, no li va caldre jugar setzens ja que aquest primer lloc en el grup li donava passi directament a 8èns de final, on es desfaria de la també catalana Júlia Higueras. Ja a quarts tornava a guanyar davant la gallega Noa Bernárdez. A semifinals seria on perdria l’únic partit del torneig, davant l’eivissenca Natalia Miramontes que es proclamaria finalment campiona estatal.


Matas posà Catalina Cirer al mateix nivell que una militant sancionada\n08 març 2021 05:16\nVa ser la seva particular manera de donar exemple de reconciliació\nP.R./B.P. | 03 octubre 1999\nAcabat d'investir president, Matas volgué donar proves del tarannà dialogant i integrador del nou PP. Llàstima, però, que entre les múltiples virtuts que deuen adornar el candidat més votat no figura la de tenir mà esquerra, tan necessària com la dreta per viatjar al centre. El senyor Matas volgué donar proves de «bon rotllo intern» oferint la seva primera abraçada a Catalina Cirer i a Joana Aina Vidal. De manera que equiparà una excandidata alternativa a una exdiputada sancionada amb suspensió de militància. Aixi, féu tant de costat a la sanció de Vidal com a l'oposició que encarnà Cirer. A més, la delegada del Govern era aliada de Cañellas mentre que Joana Aina Vidal no podia veure ni en pintura l'amo. L'única coincidència és que les dues dones en qualque moment s'han plantat davant Matas. En això, el nou president del PP està molt centrat. La delegada de Govern, perventura emocionada, no volgué comentar el gest del company president.\nTemps era temps que els candidats alternatius passaven a la comissió de conflictes. Temps era temps que la militància rebia l'atenció que es mereix, opina Joan Forcades. Fa molt anys creà el CIAOP (Comitè Intern d'Ajuda a l'Organització del Partit). El PP ha tingut i té una nombrosa militància. El CIAOP posava en pràctica allò de l'«hoy por ti, mañana por mi», evitant, per exemple que el fill d'un afiliat anàs a fer la mili. L'actual PP, segons el genuí Forcades, ha perdut la solidaritat interna i, fins i tot, contracta juristes als ajuntaments que no són militants del partit. No és estrany doncs, que, després passi el que passi.\nPerquè, si no saps tractar bé els teus com has de tractar els de fora. Matas en deu ser ben conscient. Així que al migdia demanà als compromissaris que fossin educats amb els representants dels partits convidats, UM i PSM. Quan arribà Maria Antònia Munar es demostrà que el PP és, com el Pacte de Progrés, unitari i plural alhora. La meitat dels assistents "la que ocupava les primeres fileres" es rompé les mans fent mamballetes; l'altra meitat escridassà la presidenta del partit «afí». De tota manera, a la sortida del Congrés, Munar fou més besada pels conservadors més necessitats de guariment tal com si fos una mare de Déu de Lourdes o de Fàtima.


Zona Gaming | Biblioteca Zona Nord | Ajuntament de Barcelona\nEls projectes BiblioLab desenvolupen accions de creació i experimentació en el camp de la innovació social. Busquen resoldre reptes socials nascuts de l'ecosistema local i dels interessos identificats per una part o el total dels seus agents, aportant coneixement nou i solucions al repte plantejat.\nLa Biblioteca Zona Nord participa dels projectes Bibliolab amb la Zona Gaming. La seva finalitat és generar un espai de joc jove en clau social a la Zona Nord de Nou Barris.\nAquest programa és un projecte pioner en el terreny del videojoc com a laboratori d'experimentació i dinamització comunitària. S'adreça al jovent del barri d’entre 12 i 18 anys.\nEn aquest sentit impulsem una sèrie d’activitats i dinàmiques, que a través dels videojocs i les noves tecnologies, proporcionin als/les joves una alfabetització digital crítica i inclusiva.\nA Zona Gaming emprem els videojocs com a dispositius mitjançant els quals es pot generar processos de socialització, aprenentatge i experimentació, a partir dels quals s’articula un programa d'innovació cultural, social i tecnològica a Zona Nord.\nImpulsar el desenvolupament individual i col·lectiu a traves de l’aprenentatge dinàmic, la creativitat i la innovació, a través de l’experimentació amb videojocs i noves tecnologies fomentant l’ús social de les noves tecnologies.\nCapacitar en l’ús i oferir accés a les tecnologies de la creació i la fabricació digital, entenent els videojocs i les noves tecnologies com dispositius a partir dels quals es dona lloc a processos de socialització, pedagògics i d’alfabetització digital crítica i inclusiva.\nFomentar el valor de l’experiència, entenent aquests espais de joc social i comunitari com laboratoris de co-creació i experimentació.\nPromocionar la participació i implicació dels joves del barri amb la biblioteca i l'espai Zona Gaming.\nPer l’assoliment dels objectius proposats hem elaborat tres línies de treball que desenvoluparem durant tot el curs: Espai Gamer, Taller-Lab i els Festivals comunitaris.\nGràcies a l’ esperit cooperatiu podem destacar aquesta experiència com a positiva en general, doncs s’han aconseguit diferents fites que revifen la voluntat de seguir explorant i creixent com a projecte. Així, podem dir que hem assolit el següent:\nS'ha generat una xarxa de joves del barri que coneix què és la Zona Gaming, quins recursos té i com poden participar, generant una continuïtat i demanda del projecte durant tot el curs.\nEls joves aprenen mètodes de treball cooperatiu i desenvolupen un sentiment de pertinença de l’espai i els seus recursos.\nAprenen a autogestionar-se, a compartir i a solucionar possibles conflictes.\nS’han dut a terme col·laboracions amb la xarxes comunitàries del territori amb les quals s’ha establert un vincle per seguir creixent amb el projecte.\nSi tens entre 12 i 18 anys i vols participar del projecte, jugar partides, crear andròmines, i xerrar sobre la cultura i la història dels videjocs, ja pots inscriure't en aquest enllaç #ZonaGamingbcn.\nLes entitats que treballem conjuntament per fer possible aquesta iniciativa som el Pla de Barris Foment de la Ciutat; el Consorci de Biblioteques de Barcelona i la Diputació de Barcelona.\nD'altra banda cal indicar que formem part de les experiències referenciades al projecte "Laboratorios Bibliotecarios: espacios para la creación y experimentación colectiva" del "Ministerio de Cultura y Deporte"\nInscripcions Zona Gaming\nReportatge BTV Màquina Arcade\nVideos Zona Gaming al nostre canal de Youtube


Llibre: SEGELLS DELS TRES EXÈRCITS\nTipus: A la venda a partir del 25 d’octubre de 2017\nTemàtica: Armada (vegeu les imatges més avall)\nMides: 25,3 x 29,5 cm (tancat)\nEnquadernació: Tapa dura i sobrecoberta, estoig contenidor retractilat\nPVP: 65 € sense segells - 80 € amb segells (IVA inclòs). Sujeto a cambio de tarifa anual vigente.\nUn homenatge a l’Armada espanyola.\nFilatèlia i Forces Armades han anat sempre de la mà, i és per això que aquest any Correos ha volgut reforçar aquesta relació amb l’edició d’un llibre que suposi un homenatge als tres exèrcits i una manera de fomentar i difondre els valors militars.\nAquest llibre, dividit en tres volums de 136 pàgines cadascun, narra a través dels segells la història de cada exèrcit. El volum dedicat a l’Exèrcit de Terra està escrit pel tinent coronel Julio Peñas Artero, que també és un reconegut filatèlic. El volum destinat a l’Armada compta amb la col·laboració del capità de vaixell Marcelino González. Finalment, en el volum dedicat a l’Exèrcit de l’Aire, el general Federico Yaniz explica gestes aeronàutiques i anècdotes del món de l’aviació militar. El pròleg inclou les paraules del cap de l’Estat Major de la Defensa, a més, en cada volum s’il·lustra una imatge del rei Felip VI amb l’uniforme corresponent.\nAquesta obra d’art adreçada a filatèlics, apassionats de les Forces Armades o a tots aquells que vulguin conèixer el món militar a través dels segells, disposa d’un estoig contenidor retractilat per a la seva millor conservació.\nEl passat 12 d’octubre, coincidint amb el Dia de la Hispanitat, es va presentar el llibre durant la 55a Fira Exfilna, que aquest any ha tingut lloc a Portugalete. El llibre es posa a la venda en dues modalitats. 500 unitats del llibre amb segells i 500 unitats sense segells (amb reproduccions d’aquests). Es tracta de 15 segells representatius de cada exèrcit:\nUniformes militars, infanteria lleugera 1830 Emissió segell 17/07/1976\nL’aniversari de la legió, terç Joan d’Àustria Emissió segell 21/06/1971\nForces Armades en missions de pau Emissió segell 04/07/2007\n200è aniversari naixement general Prim Emissió segell 06/02/2015\nAgustina d’Aragó Emissió segell 08/04/1968\nActivitat antàrtica espanyola, Gabriel de Castilla Emissió segell 30/01/2017\n300 anys Real Compañía de Guardiamarinas Emissió segell 28/04/2017\nCentenari de l’Arma Submarina Emissió segell 20/02/2015\n450è Aniversari creació cos d’infanteria marina Emissió segell 1984\nVaixells d’època, navili San Telmo Emissió 1995\nCentenari aviació militar espanyola Emissió segell 31/05/2011\n75è aniversari de l’Exèrcit de l’Aire Emissió segell 27/06/2014\nCentenari de l’Aviació de les Canàries Emissió 07/05/2013\nPro Cruz Roja espanyola, avió Breguet-19 Emissió 15/09/1926\nAutogir de La Cierva Emissió segell 09/1938\nEl llibre està a la venda des del 25 d’octubre\nTiratge: 1.000 unitats\nPVP 65 € sense segells, 80 € amb segells (IVA inclòs).


Heroi contra el Linares amb un gol vital a Linarejos per rescatar el Barça i el malvat del conte en la visita a Bilbao. Personatges antagònics en només quinze dies de diferència. Sense estar present...\nTennis. Obert d’Austràlia. El rus apel·la a la concentració i el servei per no enganxar-se els dits amb el xou de Kyrgios i els xiulets del públic\nL’ambient serà més fred


Espai Isidor: La ciutat hermètica\ndilluns, de març 14\nEstem tan acostumats a caminar capcots, seguint la nostra propia ombra, que quan aixequem la mirada al cel podem fer inesperades descobertes... Com per exemple, la inexorable presència a Barcelona d'Hermes, el missatger dels déus, la divinitat de les arts, del comerç i de les ciències cosmogòniques, i també dels viatgers; silenciós testimoni de la nerviosa activitat de les persones que pugen i baixen per l'Eixample barceloní.\nA mitjan segle XIX, una Barcelona en desenvolupament econòmic i en restructuració urbanística trobarà el seu símbol ocult, hermètic, en la representació d'aquesta deïtat i els seus atributs, un casc alat i una barra d'or amb dues serps enroscades, el caduceu. Un itinerari pel Passeig de Gràcia organitzat pel Col·legi d’Aparelladors i Arquitectes Tècnics -que aquest diumenge em va fer saltar del llit a les vuit del matí- ha intentat resseguir aquesta pista. Sense cap voluntat exhaustiva, els responsables de la visita asseguren que als principals carrers del centre de Barcelona n'han trobat més de 200 representacions. I només a simple vista.\nAmb aquest itinerari, que complementa l'exposició Barcelona Hermètica. La presència d'Hermes en l'arquitectura de la ciutat, pretenien donar pautes per interpretar la presència d'aquesta deïtat en l'arquitectura urbana i també per ajudar a comprendre la seva significació. Hermes, l'emissari, el vincle entre els homes i els déus, dóna nom a la tradició hermètica que durant segles ha buscat l'essència de l'ésser humà i de l'univers sencer a través de les arts liberals i les ciències. Una tradició oculta i, malgrat tot, a l'abast de tots els inquiets que, per un moment, gosin aixecar la mirada de terra i l'elevin cap a l'infinit.


Cullera invertix 700.000 euros en una reforma integral del pavelló cobert | infoniu\nL’Ajuntament de Cullera ha fet una inversió d’entorn als 700.000 euros amb l’objectiu de que el veïnat cullerenc compte amb un pavelló cobert modern i d’acord al temps actuals amb més prestacions i seguretat per a esportistes i persones usuàries. Entre altres, el consistori ha canviat tot el paviment de la pista, ha instal·lat grades extraïbles noves i ha substituït l’enllumenat de tota la infraestructura per llums LED de baix consum.\nPrecisament, una de les reivindicacions de les persones usuàries d’esta instal·lació era millorar la pista que, ara, s’ha reemplaçat per un pavimentat esportiu de vinil d’última generació amb rendiments més òptimes i més segurs per a esportistes. Segons ha expressat l’alcalde, «en una primera fase canviàrem el sòl que teníem però la DANA i les fortes pluges dels darrers mesos ho feren malbé i decidirem canviar-lo automàticament per un altre més modern».\nL'Ajuntament d'Alacant acorda la suspensió de les Fogueres de 2021


LECTURES DE LA MISSA: DIUMENGE III D'ADVENT / Cicle C\nPer tu el Senyor s'ha transportat d'alegria\nCrida de goig, ciutat de Sió. Aclama, Israel. Alegra't i celebra-ho de tot cor, ciutat de Jerusalem. El Senyor ha tret fora els qui et condemnaven, ha fet fugir els teus enemics. Tens dintre teu el Senyor, rei d'Israel, no veuràs mai més cap desastre. Aquell dia diran a Jerusalem: «No tinguis por, Sió, no deixis caure les mans; el Senyor, el teu Déu, el tens a dintre, com a Salvador poderós; per tu s'ha transportat d'alegria, et renova el seu amor, està de festa i crida de goig com en dies d'aplec».\nR. Aclama'l ple de goig\nperquè el Sant d'Israel és gran a la teva ciutat.\nRecordeu que el seu nom és excels». R.\nLa gent, que vivia en l'expectació, sospitava si Joan no fora potser el Messies. Ell respongué dient a tothom «Jo us batejo només amb aigua, però ve el qui és més poderós que jo, tan poderós que no soc digne ni de deslligar-li el calçat. Ell us batejarà amb l'Esperit Sant i amb foc. Ja té la pala a les mans per ventar la seva era; el blat, l'entrarà al seu graner, però la palla, la cremarà en un foc que no s'apaga». Amb aquestes i moltes altres exhortacions, Joan anunciava al poble la bona nova.


Registrar dominis .gbiz - Entorno Digital\nRegistre de dominis .gbiz\nDominis | Dominis | Extensions de dominis | .gbiz\nRequeriments de dominis .gbiz\n- Amb la compra del teu domini .gbiz pots seleccionar els nostres serveis de DNS per l'activació del teu domini ".gbiz".\n- Entorno posa a la teva disposició amb el registre del domini .gbiz una àmplia gamma de serveis de hosting, servidors virtuals i certificats SSL.\n- Si estàs interessat en la recuperació o vigilància d'un domini .gbiz pots veure la nostra secció de serveis corporatius.\n- Al comprar el domini web amb l'extensió .gbiz podem ajudar-te en el teu projecte de presència a internet amb aplicacions opensource tipus Wordpress, Drupal, etc. o projectes a mida allotjats en el teu domini web .gbiz\nPer registrar dominis genèrics .gbiz has de completar el formulari de registre on-line.\nEls dominis .gbiz es poden contractat entre 1 i 10 anys.\nPer renovar dominis .gbiz aquests han d’estar en període de renovació i es poden renovar entre 1 i 9 anys.\nEls dominis .gbiz també admeten renovació anticipada.\nPer a transferir dominis .gbiz és necessari:\nAl transferir dominis .gbiz aquests es renoven per un any més a partir de la data d'expiració. El procés té una durada máxima de 5 dies.\nNomés podem fer un canvi de titular d'un domini .gbiz si Entorno Digital és el Registrador acreditat. Si no és així, el primer que hem de fer és transferir-lo a Entorno Digital.\nEl canvi de titular de .gbiz té un cost de 50 euros (preus sense IVA) .\nPots modificar els contactes i servidors de DNS dels teus dominis .gbiz a través del teu panell de control, al que pots accedir des de l‘apartat “USUARI REGISTRAT” del nostre web.\nTarifa de dominis .gbiz\nSi gestiones varis dominis .gbiz o altres dominis territorials posa't en contacte amb nosaltres per conèixer els nostres descomptes per volum.\nSi necessites qualsevol aclariment per registrar dominis .gbiz o contractar un servei de hosting posa't en contacte amb nosaltres.


Gibles - Viquipèdia, l'enciclopèdia lliure\n46° 19′ 28″ N, 4° 22′ 44″ E / 46.3244°N,4.3789°E / 46.3244; 4.3789Coord.: 46° 19′ 28″ N, 4° 22′ 44″ E / 46.3244°N,4.3789°E / 46.3244; 4.3789\nGibles és un municipi francès, situat al departament de Saona i Loira i a la regió de Borgonya - Franc Comtat. L'any 2007 tenia 653 habitants.\nEl 2007 la població de fet de Gibles era de 653 persones. Hi havia 285 famílies, de les quals 95 eren unipersonals (45 homes vivint sols i 50 dones vivint soles), 83 parelles sense fills, 78 parelles amb fills i 29 famílies monoparentals amb fills.\nEl 2007 hi havia 375 habitatges, 288 eren l'habitatge principal de la família, 46 eren segones residències i 41 estaven desocupats. 345 eren cases i 30 eren apartaments. Dels 288 habitatges principals, 222 estaven ocupats pels seus propietaris, 61 estaven llogats i ocupats pels llogaters i 5 estaven cedits a títol gratuït; 1 tenia una cambra, 23 en tenien dues, 41 en tenien tres, 77 en tenien quatre i 145 en tenien cinc o més. 183 habitatges disposaven pel capbaix d'una plaça de pàrquing. A 145 habitatges hi havia un automòbil i a 123 n'hi havia dos o més.\nPiràmide de població de Gibles el 2009.\nEl 2007 la població en edat de treballar era de 386 persones, 277 eren actives i 109 eren inactives. De les 277 persones actives 257 estaven ocupades (147 homes i 110 dones) i 18 estaven aturades (6 homes i 12 dones). De les 109 persones inactives 43 estaven jubilades, 40 estaven estudiant i 26 estaven classificades com a «altres inactius».\nEl 2009 a Gibles hi havia 276 unitats fiscals que integraven 651,5 persones, la mediana anual d'ingressos fiscals per persona era de 14.522 €.\nDels 41 establiments que hi havia el 2007, 1 era d'una empresa alimentària, 4 d'empreses de fabricació d'altres productes industrials, 9 d'empreses de construcció, 9 d'empreses de comerç i reparació d'automòbils, 1 d'una empresa de transport, 2 d'empreses d'hostatgeria i restauració, 2 d'empreses d'informació i comunicació, 3 d'empreses financeres, 5 d'empreses de serveis, 3 d'entitats de l'administració pública i 2 d'empreses classificades com a «altres activitats de serveis».\nDels 13 establiments de servei als particulars que hi havia el 2009, 1 era una oficina de correu, 2 tallers de reparació d'automòbils i de material agrícola, 1 paleta, 1 guixaire pintor, 3 fusteries, 2 lampisteries, 1 electricista, 1 perruqueria i 1 restaurant.\nL'any 2000 a Gibles hi havia 45 explotacions agrícoles que ocupaven un total de 1.566 hectàrees.\nBois-Sainte-Marie (1,8 km)\nMontmelard (2,6 km)\nColombier-en-Brionnais (4,9 km)\nVarennes-sous-Dun (5,4 km)\nA Wikimedia Commons hi ha contingut multimèdia relatiu a: Gibles\nRésumé statistique[Enllaç no actiu] Fitxa resum de dades estadístiques de Gibles a l'INSEE.\nÉvolution et structure de la population[Enllaç no actiu] Fitxa amb el detall de dades de Gibles a l'INSEE\nObtingut de «https://ca.wikipedia.org/w/index.php?title=Gibles&oldid=29179767»\nLa pàgina va ser modificada per darrera vegada el 9 gen 2022 a les 17:44.


IniciInformacióEl Vendrell reuneix cinc escriptores de la literatura catalana en una nova edició del certamen VISOR\nAixí mateix, va néixer amb la voluntat de convertir aquest municipi en un centre de debat cultural en el qual la veu dels escriptors i escriptores serveixi per acostar-los a un públic que busca referents en la cultura.Enguany el VISOR està dedicat a la literatura feta per dones. En el món de les lletres hi ha un debat interminable pel que fa a la literatura femenina, l'eterna reflexió d'en quina mesura se’n pot parlar com d'un subgènere amb entitat pròpia. En qualsevol cas, el debat és ampli i carregat de matisos, i, si alguna cosa sembla concloent, és que els cànons literaris afavoreixen l'escriptura feta per homes.\nVISOR 10 dedica aquesta sisena edició a la literatura escrita per dones. Sota el títol “Dones DO” (Dones Denominació d'Origen), donarà veu a diferents autores que, des de punts de vista singulars, han fet de la literatura una forma d'expressió cultural.\nLa jornada literària se celebrarà a l’Auditori Pau Casals dissabte 17 d’abril a partir de les dotze del migdia amb la inauguració de l’acte per part de l’alcalde del Vendrell, Benet Jané, i del responsable de Bracket Cultura, José Luis Espina. Tot seguit se succeiran les xerrades a càrrec de Berta Marsé, amb una dissertació sobre “Escriure un conte”, i de Lolita Bosch després amb “L’escriptura íntima”. Una pausa per un dinar de germanor donarà pas a la represa de la jornada a les cinc de la tarda amb Isabel Núñez, que parlarà sobre “Escriure a cegues. Misteris de la ficció”; Carme Riera, que es preguntarà “Per què escriure si el normal és llegir” , i Marta del Riego, amb “La ironia d’escriure. Humor i crueltat en algunes escriptores”. L’entrada a la jornada és gratuïta.


El nou conseller a qui la policia espanyola va trencar un braç\nJoaquim Forn va convertir-se l'any 2000 en una icona de l'opressió anticatalanista\nper Abel Degà 14 de juliol de 2017 16:18\n27 de maig de l'any 2000. És dissabte. Un regidor de l'Ajuntament de Barcelona és a Sants. Al seu costat, un petit grup de joves es manifesta en contra de la desfilada militar que l'exèrcit espanyol celebra a la capital catalana. Una unitat antiavalots carrega contra ells. Els joves es disposen a desplegar una senyera, un agent de policia fa caure dos dels nois a terra i el regidor hi intervé per calmar la situació. L'agent li dona cops de porra i no li fa cas quan li diu que és regidor al consistori. La pallissa acaba amb un braç trencat i contusions a tot el cos. El regidor denuncia l'agent de policia espanyola i la premsa s'en fa ressó.\nEs tracta de Joaquim Forn, el nou conseller d'Interior, després que aquest divendres Carles Puigdemont hagi anunciat els canvis al Govern. L'any 2017 ha rebut la confiança del president de la Generalitat per estar al capdavant de la seguretat del país, i l'any 2000 va rebre el suport de Jordi Pujol per aquests fets i el seu braç va convertir-se en una icona de l'opressió anticatalanista.\n#LaDada: Joaquim Forn va acabar amb 1 braç trencat l'any 2000 per una càrrega de @policia durant protestes contra la desfilada militar a BCN\n— Jordi Borràs (@jordiborras) 14 de juliol de 2017\nCarles Puigdemont ha fet, probablement, el primer Govern de Catalunya sense rastre de mentalitat autonomista. De fet, disset anys després, Forn passa de ser apallissat per la policia espanyola a estar al capdavant dels Mossos d'Esquadra.


La nova generació del León portarà una important evolució en el seu disseny | ElMotordeGirona.cat\n20 gener, 2020 albertalsina 0\nLa personalitat del nou León es reforça\nEl nou Seat León ja gairebé és aquí. La quarta generació de el model més venut a l’Estat Espanyol arribarà amb una important evolució en el seu disseny. Aquest destaca principalment, per unes dimensions que milloren les seves proporcions, i un disseny de línies més fluides. Té un frontal que aporta gran personalitat i determinació, i una part posterior més esculpida que genera un major dinamisme.\nEl llenguatge de disseny es basa en la seva plataforma MQB Evo. Aquesta ha proporcionat la flexibilitat i adaptabilitat necessària que l’equip de disseny requeria. L’augment de les dimensions de el nou León millora la versatilitat de el model, tant en la versió de cinc portes com en el Sportstourer.\nLes superfícies de el nou León han evolucionat molt, amb formes més imponents i un tractament de disseny més elegant. La llum, segons es reflecteix en la pintura i es desplaça per tota la carrosseria, permet apreciar millor els matisos de el to i els canvis en el color. Això es tradueix en un vehicle amb un major enfocament tridimensional i una estètica canviant.\nEls llums LED, que recorren tot l’ample de la carrosseria posterior, emfatitzen el caràcter de la part posterior de el model. Així mateix, el disseny de la porta aporta un major dinamisme. Tant el sistema d’il·luminació com el spoiler, generen sensació de velocitat, fins i tot amb el vehicle aturat.\nCaràcter més fort\nEl disseny s’ha forjat gràcies a la relació entre l’evolució i la revolució, amb una major audàcia, un caràcter més fort i unes línies més refinades que s’aprecien des de qualsevol distància. L’equip de disseny, segons la marca, ha aconseguit desenvolupar un vehicle que combina esportivitat, dinamisme i elegància, en un llenguatge de disseny coherent i madur.\ntags: disseny León quarta generació Seat Seat León\nprevious La Guàrdia Urbana de Figueres lloga un nou radar mòbil\nnext La IV Copa Gironina de Regularitat engega la temporada el pròxim dia 1 de febrer


Del carro a l’iPhone. |\nDel carro a l’iPhone.\nby Marc Roca fotògraf · febrero 24, 2012 · leave a comment\nDel carro a l’iPhone\nDesprés de preparar un petit projecte sobre les dones de Cassà de la Selva, una d’elles m’ha posat els pèls de punta. Joaquima, de 101 anys, una dona nascuda al 1911 que ha viscut un final de la segona República, la Guerra Civil, la dictadura i la “Democràcia”. I, en definitiva, del carro a l’Iphone. Veient tot el què està passant aquests últims dies, segurament afloren molts records de la seva joventut que de ben segur l’han acompanyat tota una vida.\nTot allò passat serveix per poder rectificar, corregir, evitar i/o solucionar nous problemes. El pas del temps és, doncs, un aprenentatge constant. Ara, i donades les circumstàncies, de com anem repetint errors, moltes vegades em pregunto si realment hem après alguna cosa. Aneu a saber si ella pensa el mateix.\nL’edat no perdona, i ara la Joaquima té dificultats per expressar-se, tot i que la seva família recorda molt bé totes aquelles anècdotes que explicava. Desitjo que no s’oblidin les desgràcies i vicissituds passades i que la memòria ajudi a que no es tornin a repetir. Els records de les persones com ella, no s’haurien d’oblidar mai.\nJoaquima, 101 anys d'experiència.


Ábalos: “La realitat a Catalunya evidencia la impossibilitat que hi havia de formar govern a Espanya” - À Punt\nÁbalos: “La realitat a Catalunya evidencia la impossibilitat que hi havia de formar govern a Espanya”\nEl ministre de Foment en funcions assegura que l’AP-7 deixarà de tindre peatges.\n22 d'octubre 2019 - 12:30\nNo hi va haver cap resposta que garantira un govern estable. És la tesi que ha mantingut el PSOE durant tot aquest temps per a defendre una nova convocatòria electoral, i el ministre de Foment en funcions i secretari d'organització del partit, José Luis Ábalos, ho ha reiterat en una entrevista en Les notícies del matí. Una postura que, al seu parer, s’ha confirmat amb la situació que es viu a hores d’ara al territori espanyol.\n“La realitat a Catalunya evidencia la impossibilitat que hi havia de formar govern a Espanya”, ha assenyalat i ha afegit que la formació socialista “volia un govern”. “Ningú es juga una victòria per a traure uns vots més, que tampoc garantien un canvi de la situació”. I ha reiterat que es va optar per noves eleccions perquè “hi va haver un bloqueig”. “Hauríem entrat en una crisi a la primera; la posició de Podem amb Catalunya és molt diferent”.\nSobre aquesta qüestió, ha convidat l’independentisme català a “reflexionar” sobre el seu lideratge, així com sobre noves formes de desencallar la situació. “El procés és una estratègia fallida i el ressentiment al carrer és el resultat de la frustració d’haver anat per un camí intransitable”, ha assegurat. En aquest sentit, Ábalos ha demanat al president català Quim Torra que rebutge sense condicions de la violència i se centre en “com es restableix la convivència a Catalunya i es recupera la legalitat”.\nL’AP-7 gratuïta i impuls de la reforma del finançament\nJosé Luis Ábalos ha assenyalat que l’AP-7 serà gratuïta quan n’arribe el venciment i ha afegit que, si el PSOE guanya les eleccions, s’abordarà la reforma del sistema de finançament en el primer any perquè estiga tancat abans que acabe la legislatura. Pel que fa a l’exhumació de les restes de Franco, Ábalos ha assegurat que “es tracta de complir un acord, no hi ha motius electorals”.


Ens creiem el turisme?\nEls carrerons del casc antic d'Igualada, esplèndids a primera hora del matí, quan acaben de passar les màquines a netejar-los i encara no han obert les botigues. Un vol matinal en globus. O l’espectacle de veure’n molts volant pel cel, cosa que passa de tant en tant. Montserrat. Les parts més boniques del massís de Montserrat, la zona d'Agulles, de Frares encantats, d'Ecos pertanyen a l’Anoia. Les planes ondulades i suavíssimes sembrades d'ordi o de colza a la zona de l'Alta Segarra (o Alta Anoia, si voleu). Els bons restaurants que tenim, i les cases de pagès que ofereixen un volum important d’allotjaments rurals de qualitat. La geometria de les vinyes que limiten amb el Penedès, en qualsevol època de l’any són boniques, les vinyes. L’alberg de joventut que està per fer. Els museus que expliquen i mostren el nostre passat: a Capellades, a Igualada, als Prats del Rei, potser algun dia a Calaf... Els parcs eòlics, malgrat tot. El riu Anoia, tot el riu Anoia, que demana a crits que se l’acabi de dignificar i que se’l mostri en la seva plenitud: ‘Ja no sóc una claveguera!’ Per què no s'habilita un passeig fluvial des de Copons fins on calgui, a l’entorn de la riera? El camí de Sant Jaume que travessa la comarca de cap a cap i que a l’alçada del pont del Ganxo, a Jorba, es creua amb el GR. Les múltiples esglesioles romàniques que es drecen escampades aquí i allà, com una perdigonada, sobre el nostre territori. I els castells, les torres de guaita i les fortificacions medievals que encara resisteixen el pas del temps heroicament enfilats dalt de les muntanyes. Les botigues a preu de fàbrica que criden els clients per la banda de la butxaca. La Tossa, el Puig Castellà, els tres Mollons, el Puig Aguilera, Miramar, Sant Jeroni, el Puig de sant Miquel, l’Agulla grossa de Miralles. I, naturalment la joia del Rec, mirat des del Pi, passejat poc a poc, olorat, insubstituïble. La feina que fan els elaboradors de vi i de cava, l’atracció de la moda, l’artesania del paper, la innovació del calçat esportiu. Les petites fonts, les rescloses i els molins, moltes vegades ocultes sota la brolla i els esbarzers. L’agricultura ecològica, els horts i els productes de qualitat. Les obagues silencioses que amaguen bolets i herbes aromàtiques. Les places majors dels nostres pobles i viles amb voltes i porxos que protegien els vilatans de la rigorositat del sol o del fred. Les modestes construccions de pedra seca, abundants i encara no conegudes del tot: barraques de vinya, marges i contraforts que han passat tant temps oblidades, menystingudes. Els embotits boníssims que saben fer els nostres xarcuters i la mel, els formatges, el mató i les coques de forner que es couen amb llenya i sense comptar les hores. El gòtic de Rubió, el modernisme de l’Asil, la modernitat del cementiri del Miralles. Les fires populars, medievals, gastronòmiques, artesanes. I les professionals, també. El circ a les Feixes de Copons. Els retaules, que en tenim i de magnífics, i els campanars. La cursa de l’Esquiador. I el bestiari popular i el patrimoni cultural. La xarxa de camins (senyalitzats o no) que demanen passejar-hi amb temps per davant, suar-hi en bicicleta, galopar-hi a cavall, rodar-hi en moto o quad. La tranquil·litat i el silenci, si se saben trobar. Els ametllers en flor. Les festes majors. Les caminades populars. El teatre infantil. La bassa de Capellades, la plana d’Ancosa, la bauma de can Solà, el campanar de Calaf, el timbaler del Bruc, la casa Sastre de Piera, els avantpassats prehistòrics dels Hostalets, l’observatori de Pujalt...\nEn voleu més? Tinc la sensació que, malgrat les iniciatives que s’han portat a terme fins ara, no ens acabem de creure que l’Anoia tingui capacitat d’atracció turística. I en té. És clar que en té! No serà un turisme de masses (tampoc no el volem) ni farà llargues estades o grans despeses, ni ens arreglarà ell sol el futur econòmic (el temps dels miracles i les bombolles ja ha passat). Però en moments de desconcert com el que ens trobem ara mateix, en què cal desbrossar camins i explorar noves rutes per tirar endavant, em fa l’efecte que valdria la pena prendre’s seriosament el turisme i pensar-hi com a negoci i oportunitat. Però abans ens ho hem de creure tots plegats i posar-nos a treballar per posar en valor tot el que tenim (i mantenir-ho, millorar-ho i conservar-ho) i sortir a vendre-ho sense complexos.\nHem de deixar de ser terra de pas...\nMés aigua. Per sempre.\nMontserrat Tura, cisplaw, fem-hi alguna cosa!


UGT DENUNCIA LA MANCA DE NEGOCIACIÓ EN EL PROCÉS DE DESESCALADA DEL PERSONAL DE LA CAIB, PROPOSA L’AJORNAMENT DE L´INICI PER AL DIA 18 DE MAIG I EL MANTENIMENT DEL TELETREBALL COM A NORMA GENERAL\nUGT DENUNCIA LA MANCA DE NEGOCIACIÓ EN EL PROCÉS DE DESESCALADA DEL PERSONAL DE LA CAIB, PROPOSA L’AJORNAMENT DE L´INICI PER AL DIA 18 DE MAIG I EL MANTENIMENT DEL TELETREBALL COM A NORMA GENERAL\tDestacado\nDomingo, 10 Mayo 2020 17:37\nUna vegada més la falta de consideració de l'Administració cap a la representació sindical i cap a la mateixa plantilla queda més que patent i desvirtua per complet el concepte de NEGOCIACIÓ, convertint la Mesa de negociació en una mera conferència informativa on les directrius ja vénen donades i imposades.\nEl dia 11 de maig es posa en marxa la primera fase de desescalada per a la reincorporació del personal de la Comunitat Autònoma de les Illes Balears.\nL’Administració convoca una Mesa Sectorial per al 7 de maig i que va quedar oberta fins aquest diumenge 10 de maig, ens envia el document de desescalada el dia d’abans per a negociar “suposadament” aquest protocol. Què vol negociar amb tan poca antelació? Per què no ha inclòs cap de les peticions fetes per UGT?\nEl 14 i el 22 d’abril de 2020 vàrem registrar dos escrits, el primer proposant la negociació d’un Pla de Contingència o Protocol General de Seguretat i Salut per a l’Administració de la Comunitat Autònoma de la CAIB que contemplava l’adopció de les mesures preventives necessàries que permetien el retorn al Servei Públic amb seguretat per a les empleades i empleats que el presten i per a la ciutadania, i el segon escrit era una proposta ampliada del primer amb mesures més concretes, escrits que no han tingut en compte per a la posada en marxa de la desescalada.\nPer aquesta raó FeSP-UGT ha votat en contra del plantejament de Funció Pública, per considerar que el protocol de desescalada de l'Administració és inassumible pel caràcter general, obert i ambigú en les seves mesures, i perquè no aborda ni la situació del personal vulnerable, ni les mesures de protecció clares en els centres de treball, ni recull opcions de conciliació familiar, ni manté el Teletreball, eina que ha demostrat ser un èxit en els diferents serveis de la CAIB.\nDes de la UGT VAREM:\nSol·licitar que amb caràcter d'urgència s'anul·lés l'ordre per a la incorporació el dia 11, que no per molt matinar clareja més d'hora, sent inqüestionable la salut de la plantilla més enllà de qualsevol altre interès particular.\nProposar ajornar l'inici de la desescalada fins al 18 de maig, fent-ho a partir d'aquest moment de manera esglaonada entre les treballadores i treballadors disponibles (per percentatges) i prioritzant el TELETREBALL fins com ara ja s’estava produint fins a la finalització de l'estat d'alarma.\nAixí mateix, l'organització sindical ha trobat a faltar un protocol específic per al personal laboral i d'empreses públiques, que agrupa altres 3.500 persones, i per a les que l'Administració no ha presentat cap proposta en els àmbits de negociació d'aquests col·lectius.\nAquest protocol que vol aplicar el Govern pot posar en perill la salut dels funcionaris i treballadors públics, creiem que el Govern no ha volgut arribar a un acord amb els representants socials com han fet en altres comunitats". De la mateixa manera, no recordam un vot unànime de tots els sindicats en contra d’un acord des de temps.\nMás en esta categoría: « Es torna a repetir la mateixa historia FeSP-UGT pide al Govern balear renegociar el decreto del teletrabajo »


Espeleologia i imatges: Il·luminant La Verna (2a part)\nIl·luminant La Verna (2a part)\nPublicat per Marc Navarro el dimarts, 1 de desembre de 2009 / Etiquetes de comentaris: Articles, Tècniques, Video\nEn el darrer post varem fer una introducció bàsica a d’il•luminació de les grans sales i la vam il•lustrar amb un vídeo de com es va dur a terme la il•luminació de la Verna el 2001.\nDurant el temps en que tots els llums eren encesos era possible, a ull nu, veure completament la bòveda de la sala i fer-se una idea exacta de les dimensions. En canvi a vista de càmera es feia molt més difícil percebre els mateixos detalls.\nEls focus van ser canviats de lloc en nombroses ocasions per reforçar alguns punts en que es prenien imatges, però el terreny irregular i la limitació dels cables feia que no fos gens fàcil la ubicació. El plà general de tota la sala des de baix, permet fer-se una idea de les dimensions, però era fosc i no es veia el fons tot hi tenir un llum de 2KW a dalt de tot!\nTot hi així aquests resultats no son gens dolents si tenim en compte els mitjans en que es comptava.\nSi avui dia haguéssim d’il•luminar la Verna segurament utilitzariem un altre sistema que l'utilitzat el 2001. Primer de tot es tractaria d’evitar el transport de pesos pesats. El generador necessitava 4 persones que s’anaven rellevant i això significava un gran contratemps, un altre problema eren les llargues esteses de cables i connexions.\nUna de les solucions a aquests problemes utilitzar un sistema de varis generadors petits enlloc d’un de general. Això permetria ubicar els punts de llum mes separats sense haver de utilitzar llargs cables. A més els generadors, al ser mes petits podrien ser transportats amb més facilitat.\nUn altre aspecte a tenir en compte es el tipus de llum. Els focus halògens empleats (anomenats quarsos) tenen un consum molt elevat d’energia. Avui en dia amb la revolució led, estan començant a aparèixer solucions de panells de llum amb potència considerable i baix consum. També podem utilitzar altres tipus de focus o bombetes de baix consum per optimitzar cada punt de llum.\nTanmateix utilitzant el sistema que sigui, el resultat difícilment serà el d’una sala totalment plena de llum, sinó que més aviat serà un mosaic de punts de llum, que més o menys intueixen el gran volum. Evidentment, per aconseguir una il•luminació realment “completa” de la sala, requeriríem de la infraestructura d’il•luminació d’un estadi.\nBé, espero que tot aquest recull d’observacions pugui servir per a qui es vulgui aventurar en una il•luminació d’aquestes característiques. Conscient que segurament m'he deixat moltes coses al tinter, no vull acabar sense citar el reportatge que va fer una televisió japonesa en unes cavitats de Malàisia en el que s’il•lumina una sala de grans dimensions utilitzant un generador exterior i una estesa de cables considerable. El vídeo titulat: Malasya The Mistery of the Great Cave, es un llarg documental en que es realitzen diferents exploracions per uns espeleòlegs asiàtics. En la part final ens ensenyen amb tot tipus de detall com porten a terme la il•luminació.\nEs resultat es prou bo, tot i que a l’utilitzar llums de faroles de carrer tota la sala adquireix un to verdós.\nPer acabar us mostrarem un petit vídeo realitzat fa 2 anys durant una visita al Barrenc de pla de Perillós. Mitjançant un petit generador i un focus es va il•luminar part de la sala, aquesta es una mostra de que de vegades tampoc calen grans infraestructures per aconseguir resultats interessants. En aquesta exploració hi van participar membres de l’ERE-AEC i el GES-CMT\nLa questio de la illuminacio de la verna es quelcom allo mes complexa\nLa singularitat de la pedra de dolomies foscas li fan que encara que es poses molts wats de llums no se aconseguisin els resultats desitjats\nEls colors foscos mes si son naturals es mentgen la llum\nEn cas contrari a la caliça del perellos jurasica y de molt bon color blanc fa que si tinguesim els mateixos volums nesecitaries la mitat de potencia de l altre roca esmentada\n5 de desembre de 2009, a les 9:21\nExplorant l'S1 - Presentació el 15 de Desembre.


Agricultura ha pagat dos milions d'euros per a la millora del sector vitivinícola - Empordà\nAgricultura ha pagat dos milions d'euros per a la millora del sector vitivinícola\nDestinats a la innovació i la millora de la producció i/o comercialització de productes\nEMPORDA.INFO 30.10.2015 | 07:16\nEl Departament d'Agricultura, Ramaderia, Pesca i, Alimentació (DARP) va convocar el 10 de desembre de 2013, amb l'Ordre AAR/317/2013, els ajuts destinats a la innovació i la millora de la producció i/o comercialització de productes vitivinícoles; línia d'ajut que s'emmarca en el Programa de suport al sector vitivinícola per als anys 2014-2018, finançada íntegrament pel Fons Europeu de Garantia Agrícola (FEAGA), amb l'objectiu d'apostar per estructures de transformació i comercialització adaptades als nous reptes dels mercats.\nDurant l'anualitat FEAGA 2015 (de 16 d'octubre de 2014 a 15 d'octubre de 2015), el DARP ha pagat l'ajut previst en l'esmentada Ordre, per als projectes d'inversió finalitzats i certificats a 40 empreses vitivinícoles, per valor de 2.015.071,61€.\nEn relació a la territorialitat de les subvencions atorgades, 14 empreses de la demarcació de Barcelona han rebut un ajut per un import total de 470.575,36 €, 4 de Girona per un import total de 201.896,22 €, 6 de Lleida per un import total de 331.496,15 €, 13 de Tarragona per un import total de 941.009,88 €, i 3 empreses de Terres de l'Ebre per un import total de 65.594,00 €.\nPel que a la forma jurídica, 15 empreses del total de les subsidiades són entitats associatives, i la resta es tracta de persones físiques o societats mercantils, és a dir que suposen el 43% del conjunt. La distribució de la subvenció feta efectiva segons aquest indicador és més favorable per a les entitats cooperatives o SATs, ja que representa un 57,3% de l'import total pagat.


Matas serà reelegit avui president del Partit Popular\n03 juny 2020 06:11\nMés de mil compromissaris aprovaran la línia del Partit Popular\nB.P. | 05 octubre 2002\nEl secretari general del PP i ministre d'Administracions Públiques, Javier Arenas, clausurarà el Congrés del PP que confirmarà la continuïtat de Jaume Matas al capdavant de l'organització política. Matas rebrà el suport de la ministra de Sanitat, Ana Pastor, i de Rafael Hernando, membre de l'executiva estatal i diputat. La trobada dels conservadors reunirà 1.264 compromissaris, un 58'4% dels quals són homes, segons informa una nota de premsa del PP. En el congrés es debatran quatre ponències. El Reglament d'organització interna, elaborat per Rosa Arregui, Mabel Cabrer, Cati Costa i Rafel Pons, adequarà els estatuts del PP de les Balears als emanats del darrer congrés estatal del partit.\nReptes per a les Illes Balears del segle XXI serà exposada per Joan Cànovas, Aina Castillo i Manuel Jaén Palacios. En aquesta ponència es presentarà el projecte que el PP proposarà als ciutadans de l'Arxipèlag per als pròxims anys. La segona descentralització, a càrrec dels ponents Joan Huguet, Margalida Moner i Catalina Soler, se centrarà en la transferència de competències als ajuntaments. Finalment, Per la plena ocupació, elaborada per Cristòfol Huguet, Pilar Marí, Fernando Rubio i Maria Salom, exposarà les polítiques que posarà en marxa el PP per lluitar contra l'atur.\nPoca cosa ha transcendit de l'organització d'aquest congrés, dirigit per Jaume Matas des de Madrid. No se sap gaire, tampoc, de la composició de la nova executiva conservadora, encara que es dóna pràcticament per segur que José María Rodríguez continuarà a la secretaria general. La notícia d'aquesta setmana ha sorgit fora de l'àmbit del PP, ja que ha transcendir que la presidenta d'UM no assistirà al congrés a pesar d'haver-hi estat convidada. Munar al·lega que té compromisos en diversos pobles amb el seu partit.\nMunar digué que, encara que alguns volien la foto del compromís de «boda» amb Jaume Matas, això no era possible, ja que UM està, ara com ara, compromesa amb altres partits. Així mateix, Joan Verger, que presidirà el Congrés del Partit Popular, ha hagut de sortir al pas d'acusacions d'haver incorregut en incompatibilitats quan tenia el càrrec de conseller de Foment, durant la legislatura passada. Joan Verger, des que el PP perdé les eleccions, s'ha mantingut en una discreta segona línia d'activitat sense intervencions rellevants en el partit, al Consell de Mallorca o al Parlament de les Illes Balears.


La Barceloneta amb l'aigua al coll: Xerrada cicle Dret a la Ciutat a espai social de Magdalenes\nEi molt be la xerrada! Des de el CSOA la teixidora us informem i us convidem a la primera trobada d'afectats pel mobbing a Poblenou. Aquest dissabte cap a les 12 del matí amb esmorzar inclòs a la Teixidora.\nC/ Marià Aguilo 35\nUs esperem, perquè poblenou també està amb l'aigua al coll. Deu ser la mar o l'especulació?\n23 d’abril de 2008 a les 14:03


S'acostumarà el meu gat a un rascador?\nEls gats són animals molt territorials i una de les maneres que utilitzen per marcar el seu territori és rascant: fan marques físiques amb les ungles i al mateix temps deixen feromones, deixant una marca d'olor. Per a ells, és molt important l'acte de rascar, que també els és gratificant i relaxant.\nEls rascadors que podeu trobar a clíniques veterinàries estant fabricats amb materials atraients. Quan s'adquireix un rascador s'aconsella posar el rascador a una zona molt visible, com ara al costat del sofà. Si tot i el rascador encara rasca el sofà, hi ha feromones que podem posar allà on rasca i no ho volem, amb aquestes feromones ja el "marquem" nosaltres i així el gat perd l'interès pel sofà. També hi ha productes que posant-los als rascadors encara els fan més atraients pels gats. Per tant, els rascadors combinats amb aquests productes seran un remei excel·lent perquè el nostre gat perdi totalment l'interès per qualsevol dels llocs on no ens interessa que rasqui.


Sa jungla i es bosc animat: d’octubre 2013\nLa lucidesa de Rilke\nLes obres d’art són soledats infinites i amb el que menys es poden tocar és amb la crítica. Sols l’amor pot copsar-les, celebrar-les i ser-hi just. Doni’s sempre la raó a vostè mateix i al propi sentir contra semblants arranjaments, discussions o introduccions. Tot i que no tingués raó, el creixement natural de la vida interior, a poc a poc i amb el temps, el conduirà cap a altres criteris. Deixi que els seus judicis trobin llur desenvolupament propi, tranquil i pacífic, el qual, com tot progrés, ha de venir, profund, de dins i per res no pot ser empaitat o accelerat. Tot és estar embarassat i després donar a llum. Deixar perfer cada impressió, cada germen d’un sentiment per ell mateix, en l’obscur, en allò que no té nom, en l’inconscient, en allò inabastable per a la pròpia comprensió, i esperar amb profunda humilitat i paciència l’hora del part d’una nova claror. Sols així es viu segons l’art, tant quan es contempla com quan es crea.\nI per això no hi ha cap mesura en el temps. Un any no compta i deu anys no són res. Ser artista vol dir no calcular, no comptar, madurar com l’arbre que no empaita els seus sucs i que es manté ferm enmig de les torbonades de primavera, confiat, sense por que vingui després un altre estiu. I l’estiu ve. Amb tot, ve sols per als pacients, per als qui viuen despreocupats, tranquils i folgats, com si al davant tinguessin tota l’eternitat.\n[...] M’agradaria demanar-li que no s’impacienti davant de tot allò que encara no està resolt en el seu cor, que miri d’estimar les preguntes com si fossin cambres tancades o llibres escrits en un idioma estrany. No cerqui ara les respostes: no li poden ser donades, perquè no les podria viure. I d’això es tracta, de viure-ho tot. Ara visqui les preguntes. Potser després, a poc a poc i sense adonar-se’n, un dia llunyà viurà la resposta.


El govern reconeix queixes dels veïns i assegura que treballa per trobar una solució | Mataró Ràdio\nDc, 15/07/2015 - 09:51\nDes del govern, la regidora de Via Pública, Núria Moreno, lamenta les acusacions del PP i afirma que no hi ha hagut deixadesa per part del govern municipal. Moreno reconeix que durant les darreres setmanes la policia local ha rebut moltes queixes de veïns de Rocafonda i Cerdanyola. Per això, davant d’aquesta situació divendres es va celebrar una reunió entre els responsables de les regidories de Via Pública i Benestar Social per abordar la qüestió i trobar una solució. Entre altres es va resoldre fer canvis en el dispositiu de contingències previst pel mes de Ramadà i augmentar la presència d’educadors i mediadors al carrer a les nits. Així, durant el passat cap de setmana es van crear grups de persones de la mateixa comunitat musulmana que van acudir a parcs i places per detectar els menors que feien soroll i contactar amb les seves famílies.\nSegons la regidora de Via Pública, Núria Moreno, aquesta acció va reduir el soroll i les molèsties als veïns. Aquesta passada nit, però, i sense aquesta acció les queixes han tornat a incrementar-se.\nCom ja s’havia fet en anys anteriors, a més, espais públics com els Parcs de Rocafonda i Cerdanyola, els jardins de l’Escorxador, el camp de futbol de Cerdanyola o el local dels Capgrossos han acollit activitats nocturnes destinades a nens i joves: tallers de castells, mandales, henna, jocs didàctics o de cartes. La intenció del govern és continuar treballant en projectes a mig termini per millorar la convivència i intentar acabar amb les molèsties.\nCada nit hi ha participat una mitjana de 30 infants i joves en aquestes activitats nocturnes, així com mares amb nens petits.\nGovern, molèsties, via pública, ramadà


Saluda President Generalitat Valenciana 2022 - Fiesta Sant Bult\nSalutació del President de la Generalitat Valenciana\nper a les Festes de Sant Bult del barri de la Xerea\nLa ciutat de València viu sempre les festes amb actes que són un gran punt de trobada i agermanen a veïns i visitants. En qualsevol de les celebracions que tenen lloc al llarg de l’any trobem ecos de la història i de les cultures que han configurat la ciutat, però no són només un reflex del seu passat i d’unes tradicions heretades, també mostren la realitat actual de la societat, les seues aspiracions i el seu dinamisme.\nLa pandèmia ens obligà en 2020 a renunciar a moltes coses que estimàvem, també a les nostres celebracions tradicionals. La ciutat de València ha viscut durant els dos últims anys les seues festes de manera diferent. Hem travessat moments complicats en els quals, amb un enorme civisme, tota la nostra societat va fer un gran esforç per a poder recuperar tan prompte com fora possible tot allò que havia quedat interromput. Vull agrair-vos des d’ací la vostra responsabilitat i el vostre sacrifici. Després d’un parèntesi tan llarg mirem avant amb optimisme gràcies a la vacunació i estem recobrant moltes de les coses a les quals vam renunciar. Amb totes les cauteles enguany viurem plenament les nostres celebracions.\nSi tot va com esperem, les festes de Sant Bult es viuran en 2022 a la manera de sempre, amb la participació plena de molta gent orgullosa pel seu esforç durant un temps tan dur com el que estem deixant arrere. Des d’ací vos vull fer arribar la meua salutació més afectuosa a totes les persones que feu possible cada any la continuïtat d’uns actes festius tan arrelats al cor de la ciutat, en companyia d’un fort abraç i els meus millors desitjos per a les celebracions d’enguany i per a totes les que compartireu en el futur.